
Gode råd og vaner ved urininkontinens

Hvad er urininkontinens
Urininkontinens betyder ufrivillig vandladning, dvs. at du oplever utæthed for urin. Det er en hyppig lidelse og forekommer hos ca 500.000 danskere, heraf flest kvinder.
Langt de fleste kan hjælpes, og der findes gode behandlingsmuligheder.

Typer af urininkontinens
De hyppigste former for inkontinens er anstrengelsesinkontinens og trang-inkontinens. Du kan være generet af begge typer på samme tid.
Anstrengelsesinkontinens
Også kaldet stressinkontinens viser sig ved, at du ikke kan holde på vandet ved host, nys, hop, løb og andre fysiske anstrengelser.
Trang-inkontinens
Også kaldet urgeinkontinens, viser sig ved hyppig og insisterende vandladningsstrang. Både i dag- og nattetimerne. Du kan ofte ikke nå toilettet inden blæren tømmer sig med mindre eller større lægager.

Gode råd og vaner ved inkontinens og vandladningsproblemer
Urininkontinens kan forebygges og reduceres ved hjælp af råd og vejledning.

Gode drikkevaner
Vi anbefaler, at du drikker ca 1,5 L væske i døgnet. For stor væskeindtagelse medfører øget urinproduktion og kan dermed forværre dit vandladningsproblem med hyppig vandladning og overfyldt blære. 
Undgå derimod at reducere dit væskeindtag til under 1 L. Dette vil koncentrere din urin meget og gøre urinen mørk, og koncentrationen af affaldsstoffer kan irriterer blæren og give dig hyppig vandladningsstang eller inkontinens.
Fordel dit væskeindtag jævnt over hele dagen og undgå at drikke for meget efter kl 18-19. 
Du kan prøve at nedsætte forbruget af kaffe, the og light sodavand/saftevand.
Koffein og sødemidlet Aspartam kan have en irriterende effekt på blæren, så hyppige vandladninger og urgeinkontinens forværres.

Gode vandladningsvaner
Det er normalt at have 5-6 daglige vandladninger samt 1-2 natlige vandladninger.
Det er vigtigt, at du lader vandet, når du mærker trangen, ca. hver 3.-4. time i de vågne timer. Lyt til blærens signaler om at den er fyldt og ønsker at blive tømt.
Giv dig god tid, slap af og undgå at presse under vandladningen. På denne måde undgår du at ødelægge blæremuskulaturen som ellers bliver slap.
Hvis du har problemer med at tømme blæren kan du anvende dobbelt- eller triple voiding. Det betyder, at du skal lade vandet over 2-3 forsøg.




Sådan gør du:
1. Sæt dig godt til rette på toilettet, let foroverbøjet og fødderne fladt på gulvet.
2. Slap godt af i bækkenmuskulaturen, lad vandet og giv dig god tid.
3. Tør dig, rejs dig op og gå lidt rundt evt stræk dig lidt, lav noget andet i 1-2 min.
4. Sæt dig igen og lad vandet på ny. 
5. Gentag proceduren én gang mere, så du forsøger en ny og tredje vandladning.
Bækkenbundstræning
En god knibekraft i bækkenbunden kan mindske eller modvirke både stress og urgeinkontinens. Det kræver daglige øvelser og vedholdende træning. Du kan få en pjece med øvelser med fra os, du kan blive henvist til en gynækologisk fysioterapeut eller finde øvelser på internettet. Se f.eks dugof.dk.

Undgå forstoppelse
Hård afføring og forstoppelse kan påvirke og trykke mod blæren. Sørg for at holde tarmen i gang med fiberrig kost, motion og gode toiletvaner. Evt suppler med afføringsmiddel.

Lokal østrogenbehandling
Når kvinder når overgangsalderen og mister sin hormonelle østrogenproduktion, kan slimhinder i urinrør og blære blive tynde og skrøbelige. Dette kan medføre vandladningssymptomer som hyppig vandladningstrang, blærebetændelse og inkontinens.
Lokal østrogenbehandling kan genopbygge slimhinden i skede, urinrør og blære så irritationen bedres. Dette kan tages både som stikpille til skeden eller som en lille ring anbragt i skeden. Vær tålmodig – effekten af behandling kan oftest først ses efter 3 mdr. behandling. Behandlingen skal være vedvarende for at effekten fastholdes.

Undgå overvægt
Overvægt øger risikoen for urininkontinens pga den store belastning på din blære, bækkenbund og dermed svækkelse af lukkefunktionen i urinrøret.

Brug inkontinensbind
Inkontinensbind kan mindske dit ubehag. Brug bind og trusseindlæg som er beregnet til inkontinens. Sugeevnen er bedre, en barriere i bindet sørger for at holde din hud tør, og bindet mindsker lugtgener.



